Qozog‘iston tashqi ishlar vazirligining Osiyo va Afrika departamenti direktori Aydarbek Tumatov Suriya mojarosi bo‘yicha Ostona uchrashuvida muxolifatning to‘qqizta guruhi ishtirok etayotganini ma’lum qildi. Bu haqda TASS xabar bermoqda. «Muxolifat delegatsiyasiga «Jaysh al-Islom» vakili Muhammad Alush boshchilik qilmoqda. Muxolifatdan to‘qqizta guruh», - dedi u. Avvalroq muzokaralar bo‘yicha Suriya muxolifat oliy qo‘mitasining bosh muzokarachisi Muhammad Alush Ostonaga Suriyadagi mojaroga bag‘ishlangan uchrashuvda ishtirok etish uchun kelgani haqida xabarlar tarqalgandi. Qozog‘iston tashqi ishlar vaziri Qayrat Abdrahmanov esa Suriyada tinchlik o‘rnatishga qaratilgan Ostona muzokaralarining navbatdagi bosqichi ishtirokchilari o‘t ochishni to‘xtatish tartibini buzish holatlarini kuzatish va uni buzganlarga nisbatan sanksiyalarni muhokama qilishni rejalashtirganliklari haqida ma’lum qilgandi.